Ammitsbøl SG&I

Ammitsbøl SG&I har ud over fodbold også gymnastik, bordtennis, badminton, håndbold, skydning og fitness på programmet.

Foreningen kan føres tilbage til 1889. Jerlev og Ødsted er i dag med under paraplyen Ammitsbøl SG&I, ligesom der er klubsamarbejde med Egtved IF begyndende med U-11. Der trænes skiftevis i Egtved og Ødsted.

På seniorplan råder Ammitsbøl/Egtved over to herreseniorhold i serie 1 og serie 4, et 7-mands kvindehold samt et kvinde oldgirls hold.

”Vi er fint tilfredse med en placering i serie 1,” siger Troels Lippert Nielsen, fodboldformand i Ammitsbøl SG&I. ”Det er godt for en mindre klub som vores, og målet er blot at stabilisere både serie 1 og serie 4 i deres rækker. Men vi kunne godt tænke os et tredje seniorhold – vi har tidligere haft et serie 6 hold også.”

Ammitsbøl har ingen organiserede oldboyshold.

”Men vi har en del ældre spillere, der blot hyggetræner uden at spille kamp,” fortæller Troels Lippert.

Herudover har klubben en lang række ungdomshold med U-15 som de ældste.

”Vi har stigende medlemstal,” fortæller formanden. ”Vi får rigtig mange nye spillere på de yngre årgange – ikke mindst piger. Man kan også begynde som 4-årig hos os. Vi kalder dem ’græsrødderne’. Med 185 ungdomsspillere og 80 seniorer er det vores ambition at blive den næststørste klub i området efter VB.”

Ammitsbøl SG&I mangler dog de ældste ungdomsårgange.

”Ja, det er også en udfordring,” fortsætter Troels Lippert. ”Dermed mangler vi jo også fødekæden til senior. Desværre måtte vi lukke det hold, der ellers nu skulle være ældste årgang. Træneren stoppede, og spillere gik til VB eller FB eller holdt op. Fremover vil vi gerne have et samarbejde mellem U-16 og senior. Det er virkelig et issue, at vi mister så mange til efterskolerne, og at de ikke kommer tilbage.”

Troels Lippert er yderst tilfreds med Egtved-samarbejdet.

”Det fungerer gnidningsløst, og de yngre spillere glæder sig simpelthen til at skulle spille med Egtved-spillere. Samarbejdet startede i januar, men bliver først færdigimplementeret her efter sommerferien.”

Trænerrekruttering er i Ammitsbøl som de fleste andre steder en udfordring.

”Vi melder klart ud, at et hold lukkes, hvis ingen forældre melder sig til at træne holdet,” fastslår Lippert. ”Det går da også, men når vi når op omkring U-15 kan det godt blive problematisk med forældretrænere. Vi arbejder i øjeblikket med en rød tråd i ungdomstræningen.”

Om samarbejdet med VB, siger formanden:

”Det fungerede fint under KUV med et enkelt hold pr. årgang. Jeg har hørt, der i Future Vejle er planer om at udvide til to hold – dvs. 34 spillere. Det er jeg mere skeptisk overfor. Det kan risikere at dræne de mindre klubber, hvis de må afgive spillere også til et andethold. Jeg ville foretrække en trup på 20 pr. årgang. Men vi støtter selvfølgelig VB som områdets topklub, og det er godt, at de største talenter har mulighed for at udvikle sig gennem samarbejdet.”

*Tekst: Ole Kristensen*